РЕШЕНИЕ НА КОМИСИЯТА
от 24 декември 2009 година
за определяне, съгласно Директива 2003/87/ЕО на Европейския парламент и на Съвета, на списък с отрасли и подотрасли, за които сe смята, че са изложени на съществен риск от изтичане на въглерод
(нотифицирано под номер C(2009) 10251)
(текст от значение за ЕИП)
(2010/2/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (1), и по-специално член 10а, параграф 13 от нея,
като има предвид, че:
(1)
В Директива 2003/87/ЕО, изменена с Директива 2009/29/ЕО на Европейския парламент и на Съвета (2), се предвижда провеждането на търг да бъде основният принцип при разпределение на квотите на парникови газове.
(2)
Съюзът подкрепя амбициозното международно споразумение за изменението на климата, което има за цел да ограничи покачването на температурите в световен мащаб с 2 °C. В случай че други развити страни и други големи инсталации, източници на парникови газове, не се присъединят към споменатото международно споразумение, това може да доведе до увеличаване на емисиите на парникови газове в трети страни, където промишлеността не би била предмет на подобни ограничения по отношение на въглерода („изтичане на въглерод“), и може да засегне целостта и ползата от дейностите на Съюза в областта на околната среда. В отговор на риска от изтичане на въглерод в Директива 2003/87/ЕО се предвижда Съюзът, в зависимост от резултата от международните преговори, да разпредели безплатно квоти в размер на 100 % от количеството, определено в съответствие с мерките, посочени в член 10а, параграф 1 от Директива 2003/87/ЕО, на отрасли или подотрасли, за които са смята, че са изложени на съществен риск от изтичане на въглерод.
(3)
В срок до 31 декември 2009 г. и на всеки пет години след това Комисията определя, въз основа на критериите, посочени в член 10а, параграфи 14-17 от Директива 2003/87/ЕО, списък на отраслите или подотраслите, за които се смята, че са изложени на съществен риск от изтичане на въглерод, наричан по-нататък „списък на отрасли и подотрасли“.
(4)
С цел определяне на отраслите или подотраслите, за които се смята, че са изложени на съществен риск от изтичане на въглерод, Комисията, съгласно член 10а, параграф 14 от Директива 2003/87/ЕО, извършва оценка на равнището на Съюза до каква степен съответният отрасъл или подотрасъл, на подходящо ниво на класификация, е в състояние да калкулира в цената на продукта преките разходи за необходимите квоти и непреките разходи от повишените цени на електроенергията, произтичащи от прилагането на Директива 2003/87/ЕО, без да понесе значителна загуба на пазарни дялове в сравнение с инсталации извън Съюза, които са по-малко ефективни от гледна точка на емисиите на въглерод. Тези оценки се основават на средната цена на въглеродните емисии съгласно изготвената от Комисията оценка на въздействието, приложена към пакета от мерки за изпълнение на целите на Съюза в областта на изменението на климата и енергията от възобновяеми източници до 2020 г., и данните относно търговията, производството и добавената стойност за всеки отрасъл или подотрасъл от последните три години, ако такива данни са на разположение.
(5)
В съответствие с член 10а, параграф 15 от Директива 2003/87/ЕО отрасъл или подотрасъл се счита за изложен на съществен риск от изтичане на въглерод, ако сборът от преките и непреките допълнителни разходи, произтичащи от прилагането на посочената директива, би довел до значително увеличение в размер на най-малко 5 % от производствените разходи, изчислени като дял от брутната добавена стойност, и интензивността на търговията с трети държави, определена като съотношение между общата стойност на износа за трети държави плюс стойността на вноса от трети държави и общия размер на пазара на Съюза (годишен оборот плюс общ внос от трети държави), е над 10 %. В съответствие с член 10а, параграф 16 от Директива 2003/87/ЕО отрасъл или подотрасъл също се счита за изложен на съществен риск от изтичане на въглерод, ако сборът от преките и непреките допълнителни разходи, произтичащи от прилагането на Директива 2003/87/ЕО, би довел до особено голямо увеличение в размер на най-малко 30 % от производствените разходи, изчислени като дял от брутната добавена стойност, или интензивността на търговията с трети държави, определена като съотношението между общата стойност на износа за трети държави плюс стойността на вноса от трети държави и общия размер на пазара на Съюза (годишен оборот плюс общ внос от трети държави), е над 30 %.
(6)
С цел да се определи списъкът на отрасли и подотрасли, за които се смята, че са изложени на съществен риск от изтичане на въглерод, рискът от изтичане на въглерод следва да бъде оценен като начало на трицифрено ниво (код на дейността NACE-3) или в случаите когато е целесъобразно и когато са на разположение съответните данни, на четирицифрено ниво (код на дейността NACE-4). За включването на отрасли и подотрасли в този списък следва да се използва най-точното описание по NACE. Отраслите, за които беше установено на четирицифрено ниво по NACE, че не са изложени на съществен риск от изтичане на въглерод, бяха отделени, като бяха оценени определен брой съответни подотрасли, при които определени характеристики бяха причина въздействието върху тези подотрасли да е значително по-различно от това върху останалите подотрасли в отрасъла.
(7)
Към декември 2008 г. от държавите-членки, Евростат, от публично достъпни и търговски източници и от промишлени асоциации беше събрана информация, необходима за оценката на основата на критериите, посочени в член 10а, параграфи 14-17 от Директива 2003/87/ЕО. Информацията, предоставена от източници, различни от държавите-членки или от други официални източници, се проверява. Използват се и поверителни данни, обработени от Евростат.
(8)
Счита се, че данните в Независимия регистър на операциите на Общността (CITL) представляват най-вярната, надеждна и прозрачна прогнозна оценка на емисиите на въглероден двуокис за отраслите, чиито дейности бяха изброени в приложение I към Директива 2003/87/ЕО преди нейното изменение с Директива 2009/29/ЕО, поради което са използвани като основен източник за изчисляването на преките разходи за квотите за тези отрасли.
(9)
Данни са събрани от държавите-членки и от инвентаризацията на парниковите газове в Съюза за съответните години по отношение на емисиите от технологични процеси за нови дейности и на парниковите газове, включени в приложение I към Директива 2003/87/ЕО, изменена с Директива 2009/29/ЕО, за някои отрасли със значителен брой малки инсталации или инсталации, които не бяха включени в схемата за търговия с емисии за периодите 2005-2007 г. и 2008-2012 г. или за които лисваха данни в CITL, или в случаите, когато емисиите не биха могли да бъдат причислени към четирицифрено ниво по NACE. По отношение на оценката на консумацията на електроенергия, използвана за изчисляване на непреките разходи от по-високата цена на електроенергията, Евростат не разполага с данни, поради което данните, събрани директно от държавите-членки, могат да се считат за най-надеждни. Относно прогнозирането на брутната добавена стойност са използвани данни от Структурната бизнес статистика на Евростат, тъй като се смята, че те са най-точни. Данните, отчетени от Евростат в базата данни Comext за търговията между държавите-членки и с трети страни, се смятат за най-надеждни по отношение на общите стойности на износа към трети държави и вноса от трети държава, както и на общия годишен оборот на Съюза.
(10)
За основа на оценките послужи средната цена на въглеродните емисии съгласно изготвената от Комисията оценка на въздействието, приложена към пакета от мерки за изпълнение на целите на Съюза в областта на изменението на климата и енергията от възобновяеми източници до 2020 г. (3) Получената цена на въглеродните емисии от най-вероятния сценарий, включително кредитите по Съвместното изпълнение и Механизма чисто развитие, е 30 EUR на тон еквивалент на CO2.
(11)
За да се оценят преките допълнителни разходи, свързани с прилагането на Директива 2003/87/ЕО, е необходимо да се вземе предвид сумата на квотите, които отрасълът ще бъде задължен да закупи, ако бъде преценено, че не е изложен на съществен риск от изтичане на въглерод. В съответствие с член 10а, параграф 11 от посочената директива сумата на безплатно разпределените през 2013 г. квоти на тези отрасли трябва да бъде 80 % от количеството, определено в съответствие с член 10а, параграф 1, и тази сума трябва да намалява с еднаква стойност ежегодно, което да доведе до безплатно разпределение от 30 % през 2020 г., като целта е през 2027 г. безплатното разпределение да достигне 0 %. Началната точка за параметрите, определени в член 10а, параграф 1, са осреднените резултати от работата на 10 % от най-ефективните инсталации в отрасъла или подотрасъла в Съюза през периода 2007-2008 г., като се вземат предвид най-ефективните техники, както и заместващите и алтернативните производствени процеси.
(12)
Параметрите, които трябва да бъдат определени в съответствие с член 10а, параграф 1 от Директива 2003/87/ЕО, трябва да бъдат прилагани само до края на 2010 г. Следователно оценката на преките разходи на базата на тези параметри може да бъде взета предвид само в случай на преразглеждане на списъка с отраслите и подотраслите. Затова, за да може да се определи списъкът с отраслите и подотраслите, е необходимо да се оцени сумата на квотите, които трябва да бъдат разпределени безплатно. Тези прогнози трябва да се извършат на равнището на Съюза за 2013 и 2014 г. Най-добрата прогноза за целите на настоящото решение, която отразява строгите изисквания за параметри и прилагането на фактора на линейно намаляване, е, че 75 % от квотите за секторите, които не са изложени на риск, ще трябва да бъдат закупени през 2013 и 2014 г.
(13)
Оценката за непреките разходи се основаваше на средния емисионен фактор на Съюза за производството на електроенергия от 0,465 тона CO2 на MWh съгласно анализа, основаващ се на модела от приетия през 2008 г. Пакет от политики на ЕС в областта на изменението на климата и енергията от възобновяеми източници (4), използван за направената от Комисията оценка на въздействието, придружаваща пакета от правоприлагащи мерки за постигане на целите на Съюза в областта на изменението на климата и възобновяемите източници до 2020 г. Използването на средна стойност на Съюза е подходящо, тъй като отговаря на изискването за извършване на оценка на равнището на Съюза и отразява действителното количество емисии, свързани с производството на електроенергия в Съюза.
(14)
Съгласно член 10а, параграф 17 от Директива 2003/87/ЕО списъкът може да бъде допълнен след приключване на качественото оценяване, когато са налице съответните данни, като се вземе предвид степента, до която отделните инсталации в съответния отрасъл или подотрасъл могат да намалят нивата на емисии или потреблението на електроенергия, включително, ако е уместно, увеличението на производствените разходи, до които може да доведе свързаната с това инвестиция, например въз основа на най-ефективните технологии; настоящите и прогнозираните характеристики на пазара, включително когато степента на риск за търговията или темпът на увеличение на преките или непреките разходи се доближават до някоя от праговите стойности; както и маржът на печалбата като възможен показател за решения за дългосрочна инвестиция или преместване.
(15)
За редица отрасли и подотрасли, за които не се смята, че са изложени на изтичане, беше извършена качествена оценка въз основа на количествените критерии, определени в член 10а, параграфи 14 и 15 от Директива 2003/87/ЕО. Качествената оценка беше приложена основно към отрасли, които не са достатъчно представени в количествената оценка, и към отрасли, за които се счита, че са на границата или за които липсваше статистика или наличната такава беше с лошо качество, и за които държавите-членки или представители на промишлеността бяха поискали извършването на качествен анализ въз основа на основателен мотив и обосновано искане. След тази оценка някои от анализираните сектори следва да се смятат за изложени на съществен риск от изтичане на въглерод. Допълнителните отрасли и подотрасли, които бяха добавени към списъка, са посочени отделно в третия раздел от приложението към настоящото решение.
(16)
Други отрасли и подотрасли, като производството на тухли и керемиди, които поради съществуващите времеви ограничения сега не бяха изцяло анализирани или за които количеството и наличието на данните са с ограничен характер, ще бъдат оценени отново при първа възможност в съответствие с член 10а, параграф 13 от директивата и в зависимост от резултатите от анализа ще бъдат прибавени към списъка.
(17)
Беше извършена качествена оценка на отрасъл „Облагородяване на прежди, платове и облекло“ (код по NACE 1730), главно поради факта, че на равнището на Съюза липсват официални данни за търговията, които да позволят да се оцени интензивността на търговията, и че всички други текстилни отрасли се характеризират с висок интензитет на търговията. Оценката показа засилен конкурентен натиск на международно ниво, значителен спад на производството в Съюза през последните години и отрицателен или само много малък марж на печалба за оценените години, което ограничава капацитета на инсталациите да инвестират и да намаляват емисиите. Въз основа на комбинираното въздействие от тези фактори секторът следва да се смята за изложен на съществен риск от изтичане на въглерод.
(18)
Беше извършена качествена оценка на отрасъл „Производство на фурнирни листове; производство на шперплат, ламинирани плоскости, плочи от дървесни частици, плочи от дървесни влакна и други плоскости и плочи“ (код по NACE 2020). Оценката показа както ограничен обхват на намаляване на емисиите на парникови газове без значително нарастване на разходите, което поставя на изпитание пазарните характеристики като високата ценова чувствителност и засилващите се тенденции в износа от страни с ниски производствени разходи, така и съществено въздействие на допълнителните разходи, свързани с прилагането на Директива 2003/87/ЕО, върху маржа на печалба, което ограничава капацитета на инсталациите да инвестират и да намаляват емисиите на парникови газове. Въз основа на комбинираното въздействие от тези фактори секторът следва да се смята за изложен на съществен риск от изтичане на въглерод.
(19)
Беше извършена качествена оценка на отрасъл „Производство на полимери в първични форми“ (код по NACE 2416). По отношение на съществуващите пазарни характеристики оценката показа висока степен на интеграция с други части на химическата промишленост, които се смятат за изложени на съществен риск от изтичане на въглерод; определяне на цените на световния пазар, което възпрепятства тяхното едностранно повишаване и изкривяването на световния пазар или пазара на Съюза поради нечестни търговски практики от производители от някои трети държави. По отношение на прогнозните пазарни характеристики, въпреки че секторът вече почти е достигнал прага от 30 % интензитет на търговия, се наблюдава силно нарастване на вноса, което ще продължи основно поради мащабните нови инвестиции в Близкия изток. Въз основа на комбинираното въздействие от тези фактори секторът следва да се смята за изложен на съществен риск от изтичане на въглерод.
(20)
Беше извършена качествена оценка на отрасъл „Леене на чугун“ (код по NACE 2751), главно поради факта, че на равнището на Съюза липсват официални данни за търговията, които да позволят да се оцени интензивността на търговията, тъй като основните чугунени продукти са разделени в три различни групи в базата данни Comext на Евростат. Оценката показа минимална възможност за намаляване на емисиите поради отчасти неизбежните емисии, свързани с обработката, и ограничения капацитет за инвестиции в технологии за намаляване на емисиите поради същественото въздействие на допълнителните разходи, свързани с прилагането на Директива 2003/87/ЕО, върху маржа на печалбата. По отношение на пазарните характеристики пазарната концентрация е ниска, докато в отраслите клиенти съществува висока степен на концентрация. Това означава ограничен потенциал за отрасъла за калкулиране на допълнителните разходи в цените на продукта. Съществуващите от алтернативни източници данни за търговията също посочват, че чугунената продукция все повече се търгува на международно равнище. Въз основа на комбинираното въздействие от тези фактори секторът следва да се смята за изложен на съществен риск от изтичане на въглерод.
(21)
Беше извършена качествена оценка на отрасъл „Леене на леки метали“ (код по NACE 2753), главно поради факта, че на равнището на Съюза липсват официални данни за търговията, които да позволят да се оцени интензивността на търговията, тъй като основните продукти са разделени в три различни групи в базата данни Comext на Евростат. По отношение на пазарните характеристики оценката показа ниска пазарна концентрация и висока зависимост от търсенето от един отрасъл клиент, характеризиращ се с пазарна концентрация. Това означава ограничен потенциал за отрасъла за калкулиране на допълнителните разходи в цените на продукта. Освен това през оценяваните години отрасълът отчита загуби или много малък марж на печалба, което е повлияло отрицателно на капацитета за инвестиции в технологии за намаляване на емисиите и би могло още повече да повиши допълнителните разходи. Съществуващите от алтернативни източници данни за търговията също посочват, че чугунената продукция все повече се търгува на международно равнище. Въз основа на комбинираното въздействие от тези фактори секторът следва да се смята за изложен на съществен риск от изтичане на въглерод.
(22)
При определяне на списъка с отраслите и подотраслите следва да се има предвид, при наличие на съответната информация, до каква степен третите държави, представляващи решаващ дял от общото производство на продукти в отрасли или подотрасли, за които се смята, че са изложени на риск от изтичане на въглерод, поемат твърд ангажимент за намаляване на емисиите на парникови газове в тези отрасли или подотрасли до степен, съпоставима с тази на Съюза, и в рамките на един и същ график, както и степента, до която ефективността от гледна точка на въглерода на инсталациите, разположени в тези страни, е съпоставима с тази на Съюза. Към настоящия момент само Норвегия, Исландия и Швейцария са поели такъв ангажимент, а взети заедно те не представляват решаващ дял от световното производство в отраслите или подотраслите, за които се смята, че са изложени на съществен риск от изтичане на въглерод. По отношение на въглеродната ефективност липсват съответните данни, необходими за оценяване, поради несъпоставимостта на статистическите дефиниции и общата липса на световни данни на изискваното равнище на категоризация и отраслови подробности. Поради това критериите от член 10а, параграф 18 от Директива 2003/87/ЕО нямат отражение върху списъка с отраслите и подотраслите.
(23)
Оценката, въз основа на която е определен списъкът с отраслите и подотраслите, обхваща всички кодове по NACE от 1010 до 3720 включително, в които попадат също миннодобивните и производствените отрасли. През 2010 г. Комисията ще анализира някои други промишлени отрасли, които остават извън обхвата на кодовете по NACE, но чиито неподвижни инсталации евентуално могат да бъдат предмет на разпоредбите на Схемата на ЕС за търговия с емисии на парникови газове относно изтичането на въглерод. Ако такъв промишлен отрасъл отговаря на критериите по член 10а, параграфи 14-17 от Директива 2003/87/ЕО, той ще бъде добавен към списъка при годишната му актуализация.
(24)
Списъкът се прилага за периода 2013-2014 г. в зависимост от резултата от международните преговори.
(25)
Списъкът с отраслите и подотраслите беше съгласуван с различни заинтересовани страни, включително държави-членки, промишлени асоциации, екологични неправителствени организации и учени и информацията от този процес беше изложена на уебсайта на Комисията (5).
(26)
Мерките, предвидени в настоящото решение, са в съответствие със становището на Комитета по изменение на климата,
ПРИЕ НАСТОЯЩОТО РЕШЕНИЕ:
Член 1
Счита се, че отраслите и подотраслите, изброени в приложението, са изложени на съществен риск от изтичане на въглерод.
През 2010 г. Комисията ще анализира някои други промишлени отрасли, които остават извън обхвата на оценените кодове по NACE (от 1010 до 3720, включително), но които евентуално могат да бъдат предмет на разпоредбите на Схемата на ЕС за търговия с емисии на парникови газове относно изтичането на въглерод. Ако такъв промишлен отрасъл отговаря на критериите по член 10а, параграфи 14-17 от Директива 2003/87/ЕО, той ще бъде добавен към списъка при годишната му актуализация.
Член 2
Адресати на настоящото решение са държавите-членки.
Съставено в Брюксел на 24 декември 2009 година.